FI Euroopan unionin virallinen lehti C 301/40

Kanne 11.8.2008 — Stichting Natuur en Milieu ja Pesticide Action Network Europe v. komissio

(Asia T-338/08)

(2008/C 301/69)

Oikeudenkäyntikieli: hollanti

Asianosaiset

Kantajat: Stichting Natuur en Milieu (Utrecht, Alankomaat) ja Pesticide Action Network Europe (Lontoo, Yhdistynyt kuningaskunta) (edustajat: asianajajat B. Kloostra ja A. van den Biesen)

Vastaaja: Euroopan yhteisöjen komissio

Vaatimukset

— kantajille osoitetut, 1.7.2008 päivätyt komission päätökset on kumottava

— komissio on määrättävä aineellisesti tutkimaan sen käsiteltäväksi saatetut sisäistä uudelleentarkastelua koskevat pyynnöt

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat ovat vaatineet komissiota tarkastelemaan asetusta N:o 149/2008 (1) uudelleen asetuksen N:o 1367/2006 (2) IV osaston mukaisesti. Komissio hylkäsi kyseiset vaatimukset 1.7.2008 päivätyllä kirjeellään sillä perusteella, ettei riidanalaista asetusta voinut pitää yksittäistä tapausta koskevana toimena tai päätösten joukkona.

Kantajat vetoavat kanteensa tueksi ensinnäkin siihen, että asetus N:o 149/2008 on päätösten joukko. Kantajat toteavat, että asetusta sovelletaan lopullisesti määriteltyyn ja ennakkoon määritettyyn ryhmään tuotteita ja vaikuttavia aineita.

Kantajat vetoavat tässä yhteydessä myös asetuksen N:o 396/2005 (3) sisältöön. Kyseisen asetuksen 6 artiklan mukaan on mahdollista toimittaa erillinen hakemus kunkin jäämien enimmäismäärän vahvistamiseksi. Tämä mahdollisuus on annettu myös sellaisille kansalaisjärjestöille, joilla on terveyteen liittyvä intressi, kuten kantajilla. Tällaista hakemusta koskevan päätöksen on kantajien mukaan näin ollen liityttävä tiettyyn tuotteeseen tai tiettyyn vaikuttavaan aineeseen. Samaa ajatustapaa pitäisi kantajien mukaan noudattaa asetuksessa N:o 149/2008 vahvistettujen jäämien enimmäismäärien osalta.

Toissijaisesti kantajat vetoavat siihen, että asetus N:o 149/2008 koskee päätöstä, johon sovelletaan Århusin sopimuksen (4) 6 artiklan ensimmäistä kappaletta. Kyseessä on kantajien mukaan päätös, joka koskee kantajia suoraan ja erikseen EY 230 artiklan neljännessä kohdassa tarkoitetulla tavalla.

(1) Euroopan parlamentin ja neuvoston asetuksen (EY) N:o 396/2005 muuttamisesta sen liitteen I kattamien tuotteiden jäämien enimmäismääriä koskevien liitteiden II, III ja IV vahvistamiseksi 29.1.2008 annettu komission asetus (EY) N:o 149/2008 (ETA:n kannalta merkityksellinen teksti) (EUVL L 58, s. 1).

(2) Tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6.9.2006 annettu Euroopan parlamentin ja neuvoston asetus (EY) N:o 1367/2006 (EUVL L 264, s. 13).

(3) Torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23.2.2005 annettu Euroopan parlamentin ja neuvoston asetus (EY) N:o 396/2005 (ETA:n kannalta merkityksellinen teksti) (EUVL 2005, L 124, s. 4).

(4) Yleissopimus tiedon saatavuudesta, yleisön osallistumisesta päätöksentekoon sekä oikeuden saatavuudesta ympäristöasioissa — Julistukset (EUVL 2005, L 124, s. 4).